OBH 3893/2000.
Az állampolgári jogok országgyűlési biztosának jelentése
Előadó: dr. Fogarassy Edit

Az eljárás megindulása:
	A Vas Megyei Büntetés-végrehajtási intézetben fogvatartott panaszos sérelmezte, hogy az intézetben nem kapják meg az előírt húsmennyiséget; a kiétkezések alkalmával indokolatlanul magasak az árak; valamint nem engedélyezik a különböző táplálék-kiegészítők fogyasztását. Kifogásolja továbbá, hogy minden ok nélkül összeszedték a tévékészülékek távirányítóit.
Az ügyben vizsgálatot rendeltem el, melynek keretében a Büntetés-végrehajtás Országos Parancsnokától a panaszok kivizsgálását és ennek eredményéről való tájékoztatást kértem.

Érintett alkotmányos jog:
Lehető legmagasabb szintű testi és lelki egészséghez való jog (Alkotmány 70/D. § /1/ bek.)

Alkalmazott jogszabályok:

6/1996. (VII. 12.) IM rendelet a szabadságvesztés és az előzetes letartóztatás végrehajtásának szabályairól:
147. § (1) Az elítélt részére az általuk végzett munka jellegének, az egészségi állapotuknak és az életkoruknak megfelelően kialakított normák alapján, legalább napi háromszori étkezést - ebből legalább egy alkalommal meleg ételt - kell biztosítani.
7. számú melléklet a 6/1996. (VII. 12.) IM rendelethez
Az elítéltek egy napra eső élelmezési normája
 - Nem dolgozó elítélt részére	 9 200-10 000 Joule;	
 - könnyű testi munkát végző és a fiatalkorú elítélt részére	 13 400-15 000 Joule;	
 - nehéz testi munkát végző elítélt részére	 14 700-16 300 Joule;	
 - kórházi ápolás ideje alatt, amennyiben az orvos másként nem rendelkezik	  
12 600-13 400 Joule;	
 - orvosi javaslat alapján fogyasztó, illetve roboráló (erősítő) diéta esetén	  
3 200-16 800 Joule.	

A vizsgálat megállapításai:
	A Vas Megyei Bv. Intézetben fogvatartottak a személyes szükségleteikre fordítható összeget egy külső vállalkozó által működtetett boltban vásárolhatják el. A vállalkozóval kötött szerződés kimondja, hogy „az üzemeltető biztosítja a megbízó igényei szerint azokat az olcsó árfekvésű árukat lehetősége szerint teljes körűen, amit általában egy élelmiszer jellegű üzlet kínál." A Büntetés-végrehajtás Országos Parancsnoksága által végzett vizsgálat során megállapították, hogy a bolt árai - több árucikk esetében - magasabbak más, a körzetben található üzletek árainál. Ennélfogva utasították az intézet parancsnokát, hogy tegye meg a szükséges intézkedéseket a visszásság megszüntetése érdekében, a szerződésben foglaltak érvényesítésére.
	Az élelmezéssel kapcsolatban a Vas Megyei Bv. Intézetben eddig lefolytatott ellenőrzések alkalmával - két évre visszamenőleg - nem érkezett fogvatartotti panasz; ugyanaz a konyha főz a fogvatartottak ill. a személyi állomány tagjai részére is. A megvizsgált dokumentumok alapján a 2000. augusztusi időszakban kiadott élelmiszerek - köztük a hús - mennyisége megfelelt az előírt normáknak. 
A fogvatartottak részére biztosított élelmiszerek mennyiségét az 1-1/40/1999. számú OP intézkedés 21. melléklete határozza meg. Ez 12 féle élelmezési normát különböztet meg (alap/nem dolgozó felnőtt, nem dolgozó fiatalkorú, könnyű testi munkát végző felnőtt ill. fiatalkorú, nehéz testi munkát végző felnőtt ill. fiatalkorú, kórházban ápolt, TBC-s beteg, cukorbeteg; speciális kórházi, IMEI, valamint tej diéta). Az egy főre jutó mennyiség átlagának tíz naponként meg kell felelnie a normában foglaltaknak. Bizonyos húskészítmények - pl. párizsi, virsli, májkrém, disznósajt, hurka, felvágottak - csak 50 %-os húsértékűnek tekinthetők. A sportoláshoz ajánlott táplálék-kiegészítők fogyasztása egyetlen bv. intézetben sem engedélyezett.
2000. júliusában a Büntetés-végrehajtás Országos Parancsnoksága olyan tájékoztatást kapott a Magyar Televíziótól, mely szerint lehetőség van rá, hogy az egyes tévécsatornák teletext oldalain keresztül magánszemélyek üzenjenek egymásnak; így a fogvatartottak is ellenőrizhetetlen módon kommunikálhatnak bárkivel. Ennek megakadályozása érdekében az országos parancsnok utasította az intézetparancsnokokat, hogy a teletext vételére alkalmas televíziókészülékek távirányítóit vigyék ki a zárkákból, és helyezzék a fogvatartottak letétjébe. A továbbiakban pedig ne engedélyezzék teletextes készülékek bevitelét az intézetbe.
	Vizsgálatom során - a megkeresésre adott válasz és a rendelkezésre álló iratok alapján - alkotmányos jogokkal összefüggő visszásságot nem állapítottam meg.
Erre tekintettel a Büntetés Végrehajtás Országos Parancsnokának tájékoztatását elfogadtam, és a vizsgálatot lezártam.

Budapest, 2000. november 22.

Gönczöl Katalin